
O knihe

Návrat do fantázie je básnický návrat do sveta, v ktorom sa realita mieša so spomienkami, snami, láskou, strachom aj odvahou. Bez zbytočnej cenzúry o tom, čo znamená dospievať, meniť sa, padať, znovu vstávať a postupne zisťovať, kým vlastne chceme byť.

V básňach sa stretáva nežnosť s hnevom, fantázia s každodennosťou, viera s pochybnosťami a láska so zlomeným srdcom. Raz zaznie harmonika v upršaných uliciach, inokedy saxofón, cigaretový dym či poriadne hlasné nie. 

Keďže viem, ako mám ďaleko k nejakého perfektnému obrazu, ani sa vás nebudem snažiť presvedčiť, že je táto básnická zbierka odrazom vysokého poetického umu. Opak je pravdou. Napísal ju normálny muž, ale napísal ju úprimne.

Predslov autora

Ahojte priatelia,

 

tento rok je pre mňa naozaj významný. Je to už desať rokov odkedy vyšla moja prvá zbierka básní „Bez sĺz by duša nemala dúhu“. Už desať rokov nás spája poézia, za čo som jej neskutočne vďačný. A som vďačný aj za každého z vás, kto moje básne čítate. Niektorí ste tu so mnou od prvej knihy, čo je neuveriteľne. Ste šialení, že ste to so mnou vydržali, a ďakujem za to, že ste. Kvôli vám sa necítim ako jediný šialenec.

Niektorí odišli, prestali čítať moje zbierky, čomu úplne rozumiem. Všetci sa vyvíjame, dospievame, meníme názory a pohľady. Meníme svoju motiváciu prečo robíme to, čo robíme. Preto je prirodzené, že sa niektoré cesty rozídu. Ja som sa od prvej knihy tiež veľmi zmenil a moja súčasná tvorba je na míle vzdialená od prvých básní. Ďakujem aj všetkým ľuďom, ktorí tu so mnou boli počas „Bez sĺz by duša nemala dúhu“ a Vyryté do dreva, aj keď už novú zbierku neotvoria. Bolo mi cťou kráčať po rovnakej ceste spolu s vami. Aj keď to bolo len na určité obdobie, veľa to pre mňa znamenalo.

A veľmi ďakujem aj každému, kto možno nepozná moje prvé zbierky, a sú tu kvôli novším dielam.

Veľmi si vážim každého jedného z vás. Ani nedokážem opísať ako veľa pre mňa znamená, keď mi napíšete napríklad na instagrame, a podelíte sa o svoje pocity z mojich básní.

Práve ste sa začítali do mojej druhej zbierky v tomto roku. Možno o tom viete, možno nie, ale v roku 2026 vyšla aj zbierka Za svetlom nádeje, ktorá odzrkadľuje moju jemnejšiu stránku osobnosti. Návrat do fantázie je viac vulgárna, na čo vás chcem dopredu pripraviť. Neplánoval som ju napísať, ale je pre mňa dôležité, aby som k vám bol úprimný. Veľmi si na tom zakladám. Nechcem sa pred vami tváriť ako niekto, kto nie som. K dokonalosti mám ďaleko, nie som vždy motivovaný a aj keď sa moja tvorba od zbierky Soul Village venuje hlavne pozitívnemu mysleniu a našim snom, ani ja nie som stále pozitívne naladený. Tiež si dokážem zanadávať a cítim sa niekedy nahnevaný, smutný, unavený alebo ako niekto, kto v niečom zlyhal. A to len preto, lebo sa mi v danú chvíľu niečo nepodarilo.

Je to bežné. Som len človek. Ale pochopil som, ako je dôležité nebyť na seba tak prísny a vedieť si aj odpustiť.

Prosím vás, po desiatich rokoch cítim, že sa blíži moja posledná báseň. Začínam cítiť, že už nemám čo povedať a nerád by som sa stále opakoval. A ak by mala byť toto tá posledná zbierka, budem rád keď si z nej odnesiete aspoň toto jedno: Ste niekto. Je úplne jedno, že sa vám nepodarí úplne všetko a že niekedy zlyháte. Dôležité je, aby ste sa nevzdali. Zaslúžite si byť šťastní a máte na to. To ale neznamená, že budete šťastní každý jeden deň, ako si veľa ľudí myslí. Nikto nie je nonstop len šťastný.

Zahoďte predstavu od gýčovej dokonalosti, ktorú vidíte na sociálnych sieťach. Vždy sa za ňou skrýva tá realita, ktorú vám tvorcovia neukážu. Tie nezdary, tie brigády, tie naháňačky za klientami a sponzormi, aby si mohli dovoliť život, ktorý si natáčajú. Nechápte ma zle, nehovorím, že nežijú šťastný a slobodný život. Veľa z nich určite áno, ale ani oni neprežívajú každý deň svojho života na vysokých vibráciách šťastia. Tiež sú to len ľudia, ako my.

Nesnažte sa porovnávať a hodnotiť svoje úspechy, svoj život s ničím, čo vidíte na sociálnych sieťach. To, že sa niekto na každom videu ukazuje na pláži neznamená, že je jeho život hodnotnejší ako život kohokoľvek iného. Nesúperte so svetom. Nesúperte so životmi iných. Naučte sa milovať ten svoj. Až vtedy sa otvoríte všetkým zázrakom, ktoré vás obklopujú.

Je to práca na sebe, ktorá vám otvorí všetky dvere. Bez ohľadu na to, aký máte cieľ, bez ohľadu na to, koľko si pozriete motivačných videí alebo prečítate inšpiratívnych kníh... Jediné, čo vám otvorí dvere do života o ktorom snívate, je práca na sebe. Potrebujete sa cítiť ako ten človek, ktorým sa chcete stať a potrebujete byť vďačný za to, čo už máte. Možno si hovoríte, že toho nie je veľa, možno si myslíte, že vždy vo všetkom zlyhávate alebo, že si neudržíte motiváciu dostatočne dlho... ale to nie je pravda. Nie je pravda, že to, čo máte, nie je dostatok. Všetko čo máte a všetko čo ste zažili, či už dobré alebo zlé, vám ukázalo cestu po ktorej dnes chcete ísť. Všetko vás vedie do toho cieľa, do ktorého mierite. Preto buďte vďační za všetko, čo ste doteraz zažili pretože to všetko môže za to, že dnes už viete čo chcete. A ak to ešte neviete, buďte vďační za svoj život pretože všetko, čo zažívate, zažívate preto, aby ste to jedného dňa zistili. To všetko vás vedie do cieľa.

Ja naozaj neviem koľko ešte napíšem zbierok básní. Neviem to. Možno je toto posledná, a možno ešte niekedy budem mať čo povedať, a vrátim sa. Ale čo viem, je, že by som si neodpustil, keby vám toto nenapíšem. Zaslúžite si byť šťastní a máte na to, splniť si vaše sny. Nie, nemusí to byť vždy jednoduché ale je to možné. Ja vám držím palce. Moje zbierky tu budú vždy pre vás a môžete sa k nim kedykoľvek vrátiť. Alebo mi môžete napísať na IG @davidmatus_

Nie som motivačný kouč. Som len človek, ktorý si prestal brať servítku pred ústa. A som niekto, kto vám verí. Bez ohľadu na to, do čoho ste sa pustili; dokážete to. Máte na to.

High fak

 

Zazneli hromy,

prišli aj blesky

chcel si ma vyhnať

ale dnes si preč ty

 

zazneli hromy,

a blesky odkryli

tajomstvá tej noci

iný sa stal inakším

no tak kde si,

a čo je s ním?

 

som otvorený,

som pripravený

prijať trest

za svoje hriechy

neskrývam nič

 

som človek

a tí sa vyvíjajú,

dospievajú

teda aspoň by mali

zmeny nie sú len zlé

 

sú chvíle za ktorými sa cnie

nedá sa naveky ignorovať

ako naše srdce znie

 

 

nikdy som nechcel ublížiť,

nechcel som uraziť

lenže som sa začal brániť

a brániť ľudí, ktorí

sú v mojom srdci

a som za to hrdý

 

high fak, fakt

mi je jedno

komu sa nepáči

aký muž

sa zo mňa stal

mám zásady,

vízie aj sny,

 

snažím sa byť lepším

aj keď viem, že nie som,

že je to ešte ďaleko

 

dnes už viem, viem kam

chcem svoj život smerovať

ruky prázdne, netreba mi gun

pretože viem na ktorú

moju verziu sa chcem podobať

 


Poďme vrátiť

 

Poďme vrátiť,

poďme sa vrátiť späť,

poďme vrátiť svet

do čias kedy bude znieť,

opäť znieť náš smiech

z okien a dvier

cítiť vôňu lásky

a domova

 

poďme vrátiť,

poďme sa vrátiť späť

aspoň na chvíľu

aj keď nezmyjeme

ten náš hriech

 

ľúbme, ľúbme sa

hádky dozajtra

počkajú

dnes si užime

slobodu

 

bez hnevu, bez závisti,

bez pýchy, len ja a ty,

len my, lebo my sme svet

bez stresu, s láskou leť

a nezabudni na seba…

 


Ruky k nebesám

 

Ruky hore k nebesám

utekám pred hriechmi

a viem že nie som sám

tak prosím tíško riekni

a trochu ešte spŕchni

nech dážď pomedzi prsty

a po tvári opatrne steká

moja odpoveď je Nie!

keď kričíš svojho Ja sa zriekni!

 

ruky hore k nebesám

prešli roky, už viem kto si,

Dávid, už pred hriechmi

neutekáš, už nie,

prijal si ich beat

a v daždi počúval ako znie

keď si sa odhodlal,

odhodlal znova žiť

 

ruky hore k nebesám,

všetci, čo sme sa zišli

s láskou a porozumením

zaslúžime si byť šťastní

minulosť nezhasni,

aj tak zaslúžiš si šťastie,

zaslúžiš si šťastie…

 


Raz dôjde čas...

 

Raz áno, raz sa to stane,

preto žime naplno, smejme sa,

ľúbme sa, vážme si seba aj druhých...

 

naučme sa veriť,

naučme sa tešiť,

naučme sa byť,

proste len byť

tu a teraz,

v tomto okamihu

a byť vďační za rodinu,

za priateľov, za lásku,

za všetky zlomené srdcia,

za všetky pády

áno, niektoré chvíle mrzia

ale je čas topiť tie ľady,

nezostať chladný,

snažím sa

nebyť ten vážny,

trápim sa

 

nedá sa byť vždy veselý

ale chcem rozosmiať

čo najviac z vás,

chcem ľúbiť a podporovať

kým nedôjde mi čas

 


Nepolapiteľní

 

Darmo kričíš Kľakni!

nie som poháňaný

tvojimi plánmi

ani ma nezaujíma

tvoja ľútosť, pretože

mám dosť tej svojej

sorry, ale moje kroky

poháňajú vlastné sny

mám svoje ciele, ktoré mi

dávajú nádej,

že môžem lepšie žiť

 

mať vlastný názor

znamená byť štvanec,

okno neotvoriť

tvojim mindrákom, nie

to je základ

aj napriek preplnenej doby -

mať rád

 

odvaha byť neobľúbený,

sme, áno sme nepolapiteľní,

sme hľadaní matrixom,

toxické kyvadlá na nás nedočiahnu

keď kráčame s vlastným názorom

a aj kvôli tomu dnes... vďačný som

 


Cítiť lásku

 

Cítim, cítim lásku,

hmm

cítim, cítim každú,

veľkú zmenu

a mám to rád

 

cítim lásku,

už áno, hmm

cítim lásku,

odkedy som

nabral odvahu

milovať aj seba

 

cítim lásku ku svetu,

cítim vďačnosť, že sme tu,

príď cítiť lásku,

príď cítiť lásku,

je v tebe

len do seba nahliadni

a rozhliadni sa

len sa prosím nezľakni

aj s chybami

sme všetci prekrásni

 


Ako draci

 

Voľní ako draci

z popola Fénix

viem kde si

byť uzavretí v kleci

nie je koniec

rozprestri krídla,

a rozlámeš aj titán

pozriem na hviezdy

a si tam,

tvoja tvár, tvoje dlane

viem že chránia

stratených hriešnikov,

zlomených básnikov

 

voľní ako draci

tvorme si spoločne

spoločný vesmír

ukáž na hviezdu

a postavíme tam domov

meditujem, nespím

milujem a aj kvôli láske

stal som sa hriešnym

 

voľní ako draci

ukrytí pred zrakmi

ľudí, ktorí neveria

že sa to naozaj,

naozaj dá

 

ako draci,

liúbái –

 

nie každé prázdne miesto

musí byť zaplnené

niekedy tá prázdnota

je požehnanie od Boha

 

voľní ako draci –

neznamená len letieť

kam sa nám zachce,

ale aj vedieť,

kedy situácia nevyžaduje

našu reakciu,

vycítiť kedy je lepšie

ju jednoducho pustiť

pretože nie všetko,

čo chceme povedať,

je aj potrebné vysloviť

 

voľní ako draci

z popola Fénix

viem kde si

byť uzavretí v kleci

nie je koniec,

 

ešte nie

 


Chcem byť pri tom

 

Keď sa ti nedarí,

chcem byť pri tom

od jari do jari,

chcem byť pri tom

po tvojom boku,

stále

sa ťa budem snažiť

rozosmievať,

dodávať silu,

nie si v tom sám,

nie si v tom sama

nemusíš byť pán

ani večná dáma

 

kde je komédia, je aj dráma

 

a ja chcem byť pri tom

keď sa ti začne dariť,

spolu prekonáme tie časy

a naozaj zistíme kto si, kto sme

chcem byť pri tebe, keď je dobre aj zle

keď sa ti chce smiať aj plakať

chcem byť pri tebe

spolu zvíťazíme,

ja ťa neopustím, nie,

spolu to zvládneme

 


Som tu

 

Veľa chýb, veľa chýb,

robíme veľa chýb

kto z nich má strach,

nemôže robiť nič,

nemôže robiť nič...

 

duša moja krič,

aj naďalej krič,

až keď to tak budeš cítiť,

tak sa stíš

ale dovtedy nie,

snívaj veľké sny,

aj keď pre ne

treba oveľa viac úsilia

na to sa priprav

 

ľudia sa nezmýlia

keď si myslia, že niečo nejde

ani keď veria, že to je možné,

obaja majú pravdu

 

dnes som tu, wau, som tu...

 

...vraveli, že som nikto

a nikým zostanem

ale stal som sa sebou

 


Po celom mojom svete

 

Povedal si, že chceš povedať pravdu

lenže povedal si len svoj názor,

ukázal si ako vnímaš svet

a nie ako chceš, aby svet vnímal teba

 

človek dokáže zniesť hanbu

oveľa ľahšie ako stratu

keď chceš zanechať svoju stopu,

nekráčaj reflektormi a nekrič do davu,

prejdi sa v sebe a pošepkaj to svetu...

na čo sa snažiť poznať celý svet

keď nepoznám ani ten svoj,

ten, ktorý naozaj dokážem ovplyvniť

na čo utekať za lajkami

keď ani v súkromí nedokážem žiť,

 

nehľadám drámu,

kráčam po cestách

poháňaný rozprávkami

 

po celom mojom svete

snažím sa zasievať úsmev,

smiech, lásku a pokoru

ale aj vieru v naše sny

preto nehasím strachom

to čo v očiach iskrí

 


Čím som starší

 

Keď sa všetko rúca,

ja tam nie som

nestojím v tom dave,

ja radšej slnkom

oslepený stojím na vrcholku hory

a počúvam spev prírody,

užívam kúzlo tej slobody

opantaný nenávisťou

už nie, ďakujem,

kde sa chrlí ten strach a hnev

radšej odchádzam

bez jediného slova

 

už nestojím o hádky

ale prehovoriť keď je treba

sa nebojím, už nie

aj keď urazím, čo už

čím som starší,

tým mám väčšiu chuť

stiahnuť sa z toxického vzťahu

a okolia

preto, priatelia

radšej budem sám sebou,

nie tebou,

kým ma zatvoria

 

 

 

 

môj kľud je pre mňa viac

než tvoj jed

možno myslíš, že sebecky

som, ale preč

chcem ísť hneď

keď sa len sťažuješ

 

čím som starší

tým viac začínam chápať

čo mi chutí, a čo nie,

čo ľúbim, ako myslím

a prečo deje sa

čo do svojho života pustím

 

čím som starší

tým viac si začínam

uvedomovať

že nežijem pre ľudí,

a nezáleží mi na každom

som tu pre milovaných,

pre každého koho si vážim

 

a, že nie pre davy sa snažím

byť svojou lepšou verziou,

robím to pre seba,

aby som mohol tvoriť svet

ktorý mi chutí

po boku len tých pravých ľudí

 


Čo s nimi

 

Vraveli stíchni alebo skap

ja som bol ticho

ale aj tak chceli môj skalp

ľahký cieľ je ten kto sa nebráni

mať rád, mať nadhľad

chce oveľa viac odvahy

 

stoicky prístup

sa snažím vypestovať

čo nedokážeš splniť

radšej ani nesľúb

 

vraveli stíchni alebo skap

ja som bol ticho

ale aj tak chceli môj skalp

čo s nimi?

sú ako záder

že vraj nikdy nič

nedokážem

ale dnes mám nádej

 

nehádam sa ale ticho už nie som

dnes o nich nepočuť

tak čo s nimi, čo je s nimi?

čakám  ich v cieli

vysmiaty a plný sily

 


Tattoo

 

Obrázky na tvojom tele rozprávajú príbehy

kto môže za naše úspechy, sme iba my

mohol som byť dobrý ale ľahšie je byť zlý

hľadám cestu von, von z tej hmly

anjel nás chcel strážiť ale asi ešte spí

 

je hlboká noc, kamennými ulicami

sa šíri zvuk saxofónu a dopadajúcich kvapiek

čierna v skrini neznamená čierna v srdci

koniec koncov sme to len my, ktorí nesú náš hriech

čas je zrazu veľmi rýchly, kam tie chvíle zmizli

a kto to letí alebo padá z tých striech?

svetlá aj farby billboardov sa mihajú

pred zatvorenými očami – ako rozbúrené more

oslepený bleskami a silným dažďom

žijem s chybami, nie, nie som dokonalý

ale uveril som šťastiu, uveril som nám dvom

 

obrázky v našich očiach rozprávajú príbehy

cestou za šťastím nie je každý veselý

mám právo sa nahlas smiať, právo sa ozvať

aj keď s iným názorom, aj keď nesmelý

s chuťou bourbonu a neverný

vlastnej predstave o budúcnosti

budujem dôveru samého seba,

že aj ja mám právo na splnené sny

 


Tandem

 

Možno som vulgárny,

drzý a nesprávny

možno som jebnutý

ale aspoň sa

tá duša so mnou nenudí

 

mám chyby, áno ja to viem

ale nechcem zatvárať, nie

všetky tie dvere, aj keď zomriem

nechcem byť ten, kto ťa nechal stáť

vonku v daždi, vieru navždy

 

chrániť chcem

 

už sa nebojím byť svoj,

už sa nebojím byť neobľúbený

skáčem ten tandem

aj s chybami, ranami, omylmi

s chvíľami ktoré mrzia, ja viem

že čím bližšie som k zemi

tým viac sa učím lietať,

tým je to ľahšie

 

 

 

 

 

 

 

viac nie, už sa nevrátim

na druhú koľaj

vo vlastnom živote

želám si ešte viac múzy

a odvahu cítiť,

písať úprimné básne

robiť čo sa chce, nie čo sa musí

 

veriť na šťastie aj keď dnes sa smúti

 

skáčem ten tandem

pretože už viem

že cítiť sa šťastne

a slobodne

je viac než moc a peniaze

preto skáčem tandem

a otváram tie dvere

aj keď je to jedna z mojich chýb

ľahko sa to využíva

nie len dnes ale odjakživa

kým som ešte živý

pre tých pravých

snažím sa byť silný

 

 


Návrat do fantázie

 

Padám, áno padám

ale aj sa vznášam,

vznášam sa tam,

kde sa zároveň strácam

návrat do fantázie

si tam, ale zvyčajne ja sám

brodím sa tou mokraďou

 

hustá džungľa

a jej symfónia,

chladná hmla

snaží sa odradiť ma

ale tentokrát nie,

tentokrát som už silnejší

vnímam aj to ticho

na mieste kde som stál

a posmech počúval

už necítim tie rany

niektoré vzťahy sa rozpadli

ale verím, že nezostali sme sami

 

návrat do fantázie,

aj do spomienok

a reality

je to, prečo žije

táto chvíľa, a ty

 


Whiskey a Boh

 

Veci sú zmenené,

stopy sú spálené

až na tú jednu

názory nechcené

vlastne nie

keď sú rovnaké

 

už ma to nebaví, už nevládzem

stále viac sa strácam

vo vlastnej fantázii

a v sebe hľadám

tú silu, mapu, vieru

aby sme šťastne žili

znova, aby sme nezabudli

že sa to skutočne dá

 

whiskey, a Boh sa pozerá

whiskey, a Boh do pohára

prázdneho stále dolieva

kým v duši horieva

to nadšenie z nápadov,

odvaha ktorá zbĺkne z nezdarov

a viac, stále viacej snov

za ktorými sa oplatí kráčať

whiskey a Boh,

barman tých troch

 


Zaľúbený

 

Zaľúbený do snov,

zaľúbený do cieľov

aj nezdarov

pretože práve tie

tvoria víťazov

 

je naozaj jedno

koľkokrát spadneš,

viem, počul si to

už miliónkrát

ale je to sakra fakt,

 

svoj cieľ s myšlienkami zlaď

a nechaj sa unášať

životom, ktorý sa začne diať

 

netreba vymýšľať nové vety ani rýmy

stačí začať žiť s tými,

ktoré už poznáme,

veriť si aj keď sa nedarí

a nebyť na všetko sám

pretože spoločne vyhráme

 

 

 

 

 

 

 

zaľúbený do tej cesty

do driny a prekážok,

zaľúbený do chýb aj rán

pretože sú farbami

pre môj obrázok

zaľúbený do chaosu aj ticha

aj keď nie všetko sa mi páči

pretože naša trať je fakt rýchla

 

a nevieme ktorá zákruta

je posledná,

ráno nám naozaj nik nesľúbil

život by bol desivo prázdny

kebyže som ho neľúbil...

 


Veľkí chlapci neplačú

 

Že vraj veľkí chlapci neplačú

ale čo majú robiť keď nevládzu

už držať na svojich ramenách

poslanie spoločnosti, predstavu

že majú byť silní, nad vecou a zábavní

vždy za každých okolností

aj keď v sebe držia bolesť

niekde hlboko, nepočuť ich kričať

v tomto tanci už nevládzem viesť

ale snažím sa mať rád,

ešte stále hľadať kúsok ľudskosti

aj keď z toho davu prskajú od zlosti

 

mlč už Ty – temný hlas vo vnútri

plný smiechu aj pochybnosti

smiech je síce zdravý

ale slzy očisťujú rany

 

že vraj veľkí chlapci neplačú,

neukazujú čo skrýva sa

pod povrchom

keď tá iskra stráca sa

pred očami – nám dvom

 

že vraj veľkí chlapci neplačú...

ale čo majú robiť keď už nevládzu?

 


Nemám čas

 

Pochop že už nemám čas

riešiť všetky problémy sveta,

všetko, čo rieši sa

na sociálnych sieťach

 

ani komentovať tvoj feed

a už určite nie fotiť

všetko krásne

prepáč ale mám taký zvyk

snažiť sa normálne žiť

 

nie každý deň sa mi chce smiať

a nie každý deň dokážem motivovať

seba – a určite nie každého

aj keď snažím sa šíriť ten smiech

stále som len človek

 

ktorý sa snaží vnímať šťastie

ako vánok medzi prstami

a chytať ho do dlaní,

žiť plnými dúškami

 

neutekám,

len kráčam za snami

obklopený ľuďmi

s podobným mindsetom –

za lásku vďačný som,

za lásku vďačný som...

 

a preto nemám čas

na všetko nadávať

a všetko riešiť

ale kurva aj mňa

budeš počuť hrešiť

 

nie som dokonalý,

s cenzúrou cítim sa nahý

 

keď od teba odídem,

neber to osobne, ja len chcem

vo svojom živote tých

ktorí sa snažia hľadať to krásne

aj keď to nejde furt, fakt nie

ale každý deň hľadať dôvody

na sťažovanie – to tiež nie

a kvôli tomu nebudeš

počuť moje ospravedlnenie

 

nemám čas

nemať rád,

nemám čas

furt sa báť,

nemám chuť

každého počúvať

 

 

 

 

 

 

 

 

a trápiť sa čo si všetci myslia

som iný, zvláštny, divný

ale snažím sa byť lepším než včera

aspoň o kúsok

aj keď nechodím do kostola

či vo vesmír, či v Boha, viera

je stále rovnaká, je správna tá,

ktorá dáva človeku zmysel

 

nemám čas

plytvať nim chvíľami

ktoré nechcem

lebo chce to niekto iný

nemám čas

zanevrieť na lásku

lebo aj vďaka sklamaniam

som dnes už silný

 

a otvorený prijímať

aby som mohol ďalej dať,

 

pripravený plakať aj sa smiať

tým chvíľam venujem

ten môj čas

 


Harmonika

 

Harmonika hrá,

upršané ulice pretína

 

do rozprávky a ešte ďalej

 

vedie ma cesta jediná,

domov v ktorom

sa smeje celá rodina,

celá partia, priatelia

má väčšiu hodnotu

než všetky hrady sveta

 

harmonika hrá

skladbu ľúbostnú,

kvapky odrážajúce

od okien

až sa zdá,

akoby ma chceli chrániť

od zlých zmien

 

snáď skôr,

než harmonika dohrá,

a raz naozaj dohrá,

pochopím,

ako je pre mňa cenná

 


Viac

 

Viac, viac, viac, máme viac

než by sme si mohli priať

každé ráno, každé ráno

máme viac, než tí, ktorí zbohom dali,

posledným výdychom zanechali

 

spomienky

 

tie sú viac, než plné vrecká mať

je to dar keď sa nám podarí zanechať

tie krásne chvíle, ktoré odstupom času

vykúzlia úsmev – potichu, tak zrazu

 

viac, máme viac, než si možno myslíme

máme viac, keď sa dokážeme smiať,

máme viac, keď máme pri kom stáť,

máme viac, keď vieme,

čo si od života želať,

keď nás niekto vytiahne do tanca

v daždi

a umožní nám správať sa

jak blázni

máme viac, keď sme aspoň raz

plakali, milovali, zlyhali a znova vstali

to všetko je viac, oveľa viac,

než sa snažiť žiť ako kráľovné a králi

 


Vreckovka

 

Poďme sa stať lepšími

poďme byť odvážni,

do dňa zbláznení

poďme ľúbiť,

poďme tvoriť

spoločne

niečo lepšie,

chvíle smiechu

 

keď má byť vreckovka mokrá

tak nie ranou, ktorá stále mokvá

pretože zabudli sme na seba

 

skúsme byť šialení

a dať šancu

aj druhému človeku

 

dajme dňu

šancu zažiariť

 

dajme si

šancu zamilovať sa

aj do seba

 

keď má byť vreckovka mokrá

tak nech slzami šťastia

 


Tanec medzi regálmi

 

Šľahačka na tvári

a tanec medzi regálmi

kráčame za snami,

láska ešte nie je za nami

viem, že ja a ty

stratení v objatí

držíme sa za ruky,

hladíme perami

vekom dospelí

ale dušou zbláznení

do romantiky,

do života

štipka erotiky,

štipka tajomstiev

 

minulosťou poznačení,

dneškom druhýkrát narodení

 

ležanie na zemi

smiech, iskra v očiach

a tanec medzi regálmi

stále sme to my-

nech si o nás myslia

čo len chcú

do spoločného života

zaľúbení

 


Len pre mňa

 

Keď vieš čítať ale nečítaš,

nemáš žiadnu výhodu

pred niekým, kto to nevie,

keď vieš kráčať

ale len sedíš, nekráčaš

naozaj veľa strácaš,

keď vidíš,

ale veríš len učebniciam...

 

nikto nechce byť sám

a ja, Dávid, ti prisahám,

že nezradím tvoju dôveru,

už viackrát nie

toto je báseň

od tvojho mladšieho Ja

a len ty vieš prečo vznikla

 

a prečo robíš, to čo robíš,

prečo myslíš ako myslíš

a nepúšťaš k sebe každého

 

zároveň ti ďakujem

že si to nevzdal,

že si povstal

keď túto báseň čítaš,

tak si to naozaj dal…

 


Film

 

Keby mala byť toto moja posledná báseň

chcem aby niesla všetky tie emócie

všetko to dobré ale aj zlé, čo vo mne žije

pretože nie som stále motivovaný

 

ani veselý

 

keby bol toto môj posledný život

v riti mám drámu, chcem aby bol stand - up

v zadku mám slávu, dávno som vyhnal anjela

a dnes ťa prosím, naspäť sa vráť

 

nikdy som nežil s väčšou vášňou,

ako dnes

nikdy som nepil úplne sám

pretože som sa vždy bál

že dovolím odísť aj snom

 

keby bol toto film

dnes už viem čo s ním,

aj keď scenár nie je vždy dokonalý

 

musel som sa stať hlavným hrdinom

lebo keď nie ja, tak kto iný,

kto iný by ním bol

keď tento život je môj?

 

 

 

keby bol toto film,

tak prosím,

nalej mi ešte drink

a užime si dej

do posledného strihu

 

prosím, daj mi ešte chvíľu...

 

keby bol toto film,

tak nalej mi ešte drink

a zapáľ cigaru

démonov vyženie dym

stúpajúci k nebesám

a ja hľadím tam,

kam nedočiahne ruka človeka

 

tá cesta, ktorá vedie ma, nie je rovnaká

ako tá, na ktorej som sa strácal

dnes som sa už našiel

v tvojich očiach, v zápale,

v nadšení a chuti žiť

plný vášne a krásnych chvíľ

ktoré sú prepletené s tými ďalšími

keď budem môcť prežiť ich

spolu s vami,

budem mať šťastie

 

 

 

 

 

ĎAKUJEM

